วิริยะผนึกประกันลาวรับเออีซี
1ตัวแทนขายพ่วง2ประเทศพัฒนาบริการ-เคลมสินไหม
2 พ.ย. 2555

1ตัวแทนขายพ่วง2ประเทศพัฒนาบริการ-เคลมสินไหม
วิริยะประกันภัยจับมือบริษัทประกันลาวรับเออีซี ดัน 1 ตัวแทน ขายได้ 2 ประเทศ
นายณัฐพงศ์ บุญเย็น รองผู้จัดการฝ่ายปฏิบัติการภาค 2 บริษัท วิริยะประกันภัย เปิดเผยว่า บริษัทได้มีการเจรจากับบริษัทประกันภัย สปป.ลาว (Assurances Generales du Laos : AGL) เพื่อหารือถึงความร่วมมือทางการค้าเพิ่มเติม โดยล่าสุดทางกลุ่มอลิอันซ์ซึ่งเป็นบริษัทแม่ของเอจีแอล 
ทางAGL ได้แจ้งความต้องการให้ทราบว่าทาฤงบริษัทแม่ที่สิงค์โปร์ได้มีนโยบายให้เอจีแอลเร่งสร้างความพร้อมในทุกด้านในการรองรับตลาดประกันภัยที่จะขยายตัวเป็นอย่างมาก ซึ่งเป็นผลมาจากการเปิดเสรีประชาคมเศรษฐกิจอาเซียน หรือเออีซี ในปี 2558
“ทางเอจีแอลจึงขอความร่วมมือมายังวิริยะ เพื่อให้พิจารณาว่าเป็นไปได้หรือไม่ ที่จะให้สำนักงานตัวแทนของวิริยะที่อยู่ตามแนวชายแดนไทย-ลาว ทำหน้าที่เป็นศูนย์บริการประกันภัยของเอจีแอลควบคู่ไปด้วย โดยเป็นทั้งศูนย์ให้ข้อมูลข่าวสารด้านประกันภัยและจำหน่ายกรมธรรม์ประกันภัยของเอจีแอล และไม่จำกัดเฉพาะกรมธรรม์ประกันภัยรถข้ามแดน หรือกรมธรรม์รถยนต์ภาคสมัครใจ แต่ให้รวมไปถึงกรมธรรม์อื่นๆด้วย” นายณัฐพงศ์ กล่าว
นายณัฐพงศ์ กล่าวว่า การให้ตัวแทนขายประกันวินาศภัยของวิริยะประกันภัยขายกรมธรรม์ประกันภัยของเอจีแอล ซึ่งเสมือนหนึ่งเป็น 1 ตัวแทน 2 ประเทศนั้น จากการศึกษาข้อกฎหมายประกันภัยทั้งสอง ประเทศแล้ว ไม่ได้มีข้อจำกัดอะไร และในความเป็นจริงของตลาดประกันภัยในลาว ทางตัวแทนขายประกันฝั่งลาวก็ได้ทำหน้าที่ขายประกันภัยให้กับบริษัทประกันภัยไทยมานานแล้ว
อย่างไรก็ตาม การขอความร่วมมือจากเอจีแอลครั้งนี้ ต้องถือว่าเป็นครั้งแรกที่จะมีการผนึกทีมงานขายอย่างเป็นทางการ โดยตัวแทนขายประกันวินาศภัยในสังกัดวิริยะ จะได้รับการอบรมโดยตรงจากฝ่ายฝึกอบรมของเอจีแอล ซึ่งจะทำให้ตัวแทนของวิริยะประกันภัยมีความรู้จริงในตลาดประกันภัยลาวและให้คำปรึกษาได้อย่างถูกต้อง ว่าการเดินทางไปในลาวนั้น ควรมีประกันภัยคุ้มครองอะไรบ้างและมากน้อยแค่ไหน
นอกจากนี้ ทางวิริยะยังได้แจงถึงความพร้อมในการเข้าไปอบรมความรู้ด้านบริการสินไหมทดแทนให้กับตัวแทนของเอจีแอลที่ประจำอยู่ทั้ง 17 แขวงทั่วลาว ซึ่งจะทำให้เอจีแอลเป็นบริษัทประกันภัยลาวแห่งแรก ที่มีความพร้อมในการบริการเคลมสินไหมให้กับผู้เอาประกันภัยในทุกพื้นที่ในลาว และผู้เอาประกันภัยของวิริยะที่นำรถยนต์ไปวิ่งในลาวด้วย